ครึ่งปีหลังสินเชื่อแบงก์ฟื้น
กสิกรฯ คาดสินเชื่อครึ่งปีหลังฟื้นตัว อานิสงส์รัฐเร่งลงทุนโครงการใหญ่ ส่วนเงินฝากยังโตต่ำต่อเนื่อง
26 ก.ค. 2559

กสิกรฯ คาดสินเชื่อครึ่งปีหลังฟื้นตัว อานิสงส์รัฐเร่งลงทุนโครงการใหญ่ ส่วนเงินฝากยังโตต่ำต่อเนื่อง
ศูนย์วิจัยกสิกรไทยประเมินแนวโน้มสภาพคล่องของระบบธนาคารพาณิชย์ครึ่งหลังปีนี้ โดยคาดว่า ธุรกิจหลักอย่างเช่น เงินให้สินเชื่อมีโอกาสฟื้นตัวจากครึ่งแรกของปี โดยเฉพาะสินเชื่อภาคธุรกิจในกลุ่มสินเชื่อเพื่อการลงทุนระยะยาว ที่ได้รับอานิสงส์จากความก้าวหน้าในโครงการลงทุนขนาดใหญ่ของภาครัฐที่จะทยอยเข้าสู่ระบบมากขึ้น ขณะที่สินเชื่อรายย่อยน่าจะเติบโตได้อย่างค่อยเป็นค่อยไป โดยเฉพาะช่วงท้ายปีที่สินเชื่อเช่าซื้อทยอยปรับตัวดีขึ้น หลังผลกระทบจากโครงการรถยนต์คันแรกทยอยสิ้นสุดลง
สำหรับทิศทางเงินฝากครึ่งปีหลัง คาดว่าขยายตัวในระดับต่ำเพื่อให้สอดคล้องกับสินเชื่อที่เติบโตอย่างค่อยเป็นค่อยไป รวมทั้งการให้ความสำคัญในเรื่องบริหารต้นทุนการระดมทุนอย่างต่อเนื่อง 
ส่วนสภาพคล่องเดือน มิ.ย. ตึงตัวขึ้นตามทิศทางฟื้นตัวของสินเชื่อที่เร่งตัวขึ้น จากการขยายตัวของสินเชื่อผู้ประกอบการรายใหญ่เป็นหลัก โดยสินเชื่อเพิ่มขึ้นจากเดือนก่อนหน้า 2.3 หมื่นล้านบาท สู่ระดับ 10.52 หมื่นล้านบาท และเติบโต 2.98% จากช่วงเดียวกันปีก่อน ส่วนใหญ่เป็นปล่อยสินเชื่อของกลุ่มธนาคารพาณิชย์ขนาดใหญ่ ขณะที่สินเชื่อกลุ่มธนาคารพาณิชย์ขนาดกลางและเล็กยังหดตัว เนื่องจากสินเชื่อเช่าซื้อยังมียอดการชำระคืนสูงกว่ายอดปล่อยสินเชื่อใหม่
ด้านเงินฝากยังคงปรับลดลงเล็กน้อย 2,900 ล้านบาท จากเดือนก่อน ทำให้เงินฝากทั้งระบบลดลงเล็กน้อยมาที่ระดับ 11.226 ล้านล้านบาท เติบโต 0.27% จากสิ้นปีก่อน ทำให้สัดส่วนเงินให้สินเชื่อรวมต่อเงินฝากรวมกับตราสารหนี้ที่ออกและเงินกู้ยืม ขยับขึ้นสู่ระดับ 91.41% เทียบกับระดับ 90.9% ในเดือน พ.ค. สอดคล้องกับสัดส่วนสินทรัพย์สภาพคล่องต่อสินทรัพย์รวม ที่ปรับลดลงมาที่ระดับ 20.03% จากระดับ 21.48% ในเดือนก่อนหน้า